open-index/open-wikipedia-markdown huggingface dataset:
Kaki

**Kaki** (hurup Arab Gundul: کاکى) atawa **sikil** (hurup Arab Gundul: سيکيل) atawa **cokor** (hurup Arab Gundul: چوکور) atawa **cokot** (hurup Arab Gundul: چوکوت) entu atu anggota awak binatang atawa manusia nyang dipaké bakal jalan, rari, atawa mécléing. Kaki kebentuk deri berapa bagèan, masup dampal kaki, sendi nyang begawé dalem atu sistim kebungsel jadinya nyang gableg tu kali bisa jalan.

Adapun kaki burung-burungan digeronya **cèkèr** (hurup Arab Gundul: چيکر).

## Ruju'an
Kalangan (gedong)

**Kalangan** (hurup Arab Gundul: کالڠن; Indonésia: *arena*) atawa **gedong olaraga** (hurup Arab Gundul: ݢدوڠ اولاراݢ) ièlah setilah umum nyang maran ama atu tempat nyang dipaké bakal terènan atawa tanding atu atawa berapa cawang gerak badan. Di jaman Romèn Kolot, kalangan dipaké bakal adu-aduan orang ama orang atawa orang ama binatang. Ni bentuk gedong kalangan takanu dipungut ama dunia tonil dengen paké nama 'gedong kumidi kalangan' (*teater arena*). Cuman nyekrup ama waktu nyang pepe jalan, ni kata gableg ma'na mingkinan jenggar. Hata, dunia pulitik juga' maké kata 'kalangan', bagèn kata kaga' nyupet di atu tempat.

## Ruju'an
Kalangan (kewontenan alam)

**Kalangan** (hurup Arab Gundul: کالڠن; Indonésia: *halo*; Yunani: ἅλως *halōs*) entu kejadian optis nyang bentuknya cahaya nglingker di sekiterannya Mataari ama Bulan, kadang juga' ada di laèn-laèn sumber cahaya, laya' lampu jalan. Ada sisik-melik kalangan, cuman nyang galib mah kalangan nongol lantaran baluran ès di awan sires (biasanya *cirrostratus*) nyang dingin nyang ada di 5–10 km atawa 3–6 mil di lapisan atasnya tropospir. Ni kejadian begantung ama bentuk ama arahnya itu balur ès, cahaya mataari ditèktokin ama dibelèngkokin ama itu muka ès nyang bentuknya batang atawa prisma, jadi tu sinar mataari kepecah-pecah jadi kelar-kelir, lantaran èpèk pemencaran cahaya nyang dipancerin ke atu sasaran, medu ama kuwung-kuwung.

Kalangan juga' bisa baé tiba-tiba nyembul di deket muka bumi, kapan ada balur ès nyang digero debu berlian. Ni kejadia bisa kejadian kalo itu cuaca dingin pisan, pas itu balur ès kebentuk di deket muka èn nèktokin cahaya.

Sebelonnya èlmu cuaca dikembangin, kalangan dipaké jadi wasilah bakal ngancer-ancer cuaca.

## Ruju'an
Kali

**Kali** () nya'entu aliran aèr di muka tana èn manjang terus deri ulu ke ilir. Kali entu tempat aèr larung ngincloin gaya sènggèt ke arah jogrogan nyang cèpèran. Arah kali nginclo ke sipat aèr deri tempat nyang tinggi ampé tempat nyang blosor. Kali punya pala entu di gunung atawa tana tinggi ke arah sètu atawa laot.

## Ruju'an
Kabupatèn Ulu Sungé Lor

**Ulu Sungé Lor** entu atu kabupatèn nyang ada di Propinsi Kalimantan Kidul. Ni kabupatèn punya sintrem guwernemèn ada di Amunté. Ni kabupatèn ngejenggar ampé 915,05  km2 dengen kepadetan penduduknya 250 orang/km2. Ada 232.226 orang nyang tinggal di mari.

## Ruju'an
Kalimantan Kidul

**Kalimantan Kidul (**hurup Arab Gundul: کليمنتن کيدول; Indonésia: *Kalimantan Selatan*; Banjar: کاليمانتان سلاتن *Kalimantan Selatan*) entu atu propinsi di Indonésia nyang di Pulo Kalimantan. Ni propinsi punya hopstad nama kota Banjarbaru semprakan 16 Maret 2022, ngegantiin Banjarmasin. Ni propinsi – ètnis Banjar punya rumah èn ngejembar ampé 38.744,00 km2 nyang penduduknya selamanya tahon 2022 jumblahnya 4.087.894 orang. Ni propinsi kebelèk wilayah bestirnya jadi 11 kabupatèn ama 2 kota.

## Ruju'an
Kalimantan Tenga

**Kalimantan Tenga** (hurup Arab Gundul: کليمنتن تڠا; Indonésia: *Kalimantan Tenga*; Melayu: کليمنتن تڠه *Kalimantan Tengah*) entu atu propinsi di Indonésia nyang di Pulo Kalimantan. Ni propinsi punya hopstad nama Palangka Raya. Adapun sènsus 2023 punya kata, ini propinsi punya penduduk jumblahnya 2.741.100  orang (1.420.900 lanang èn 1.320.200 wadon). Kalimantan Tengah gableg 13 kabupatèn èn 1 kota.

## Ruju'an
Kalimantan Kulon

**Kalimantan Kulon** (hurup Arab Gundul: کليمنتن کولون; Indonésia: *Kalimantan Barat*; Melayu: کليمنتن بارت *Kalimantan Barat*; Tionghoa: 西加里曼丹; Mandarin: *Xī Jiālǐmàndān*) entu atu propinsi di Indonésia nyang di Pulo Kalimantan, nyang dia punya hopstad ama sintrem guwernemènnya ada di Pontianak. Ni propinsi ngejembar ampé 147.307,00 km² (surup ama 7,53% jembarnya Indonésia). Kalimantan Kulon entu atu propinsi paling jembar nomer 4 di Indonésia abisnya Papua, Kalimantan Wètan, ama Kalimantan Tenga. Selamanya tahon 2020, orang nyang pada ngejogrog di Kalimantan Kulon ada 5.414.390 orang dengen kepadetan 37 orang/km2.

## Ruju'an
Kalimantan Wètan

**Kalimantan Wètan** (hurup Arab Gundul: کليمنتن ويتن; Indonésia: *Kalimantan Timur*; Melayu: کليمنتن تيمور *Kalimantan Timur*) entu atu propinsi di Indonésia nyang di Pulo Kalimantan, di ujung wètannya. Ni propinsi watesan ama Malésia, Kalimantan Lor, Kalimantan Tenga, Kalimantan Kidul, Kalimantan Kulon, èn Sulawési. Luas kabèhan Kalimantan Wètan 127.346,92 km2 èn penduduknya – 3.941.766 orang (2020). Kalimantan Wètan entu wilayah nyang kerangsekan penduduknya rendah nomer empat di Indonésia. Ni propinsi punya hopstad – Samarinda.

## Ruju'an
Kalimantan Lor

**Kalimantan Lor** (hurup Arab Gundul: کليمنتن لور; Indonésia: *Kalimantan Utara*; Melayu: کليمنتن اوتارا *Kalimantan Utara*) entu atu propinsi di Indonésia nyang di Pulo Kalimantan bagèan lornya. Ni propinsi watesan langsung ama negara jiran, Malésia, ya'entu negara bagèan Sabah ama Serawak. Sintrem guwernemènnya Kalimantan Lor adanya di Tanjung Selor, barengan ama Kabupatèn Bulungan punya sintrem guwernermèn.

## Ruju'an
Kaliporni

**Kaliporni** (hurup Arab Gundul: كاليفورنى; Inggris: *California*) ièlah atu negeri di bagèan kulonnya Amrik Serèkat, di lingiran Laotan Teduh. Ni negeri – negeri paling gedé di Amrik Serèkat nomer tiga kalu deri jenggar daratannya (abisnya Alaska ama Tèksas) dengen loas 163.696 mi2 (423.970 km2). Ni negeri penjogrognya lebih banyakan deri mana-mana negeri laènnya dengen 39 juta penjogrog lebi per tahon 2020. Hata, ni negeri ngelah penjogrog banyakan ketimbang Kanada. Dia punya kota nyang paling gedé antara laèn Los Anjeles, San Diégo, San Hosé, ama San Pransisko. Nah kalo ibu negerinya entu Sakramènto. Adapun negeri-negeri nyang ngiterin ni watesnya ada Arisona di belah kidul-wètan, Orégon di belah lor, Nèwada di belètan, èn negeri Mèksiko Kaliporni Bawah di bekidul.

## Ruju'an
Kalong wéwé

**Kalong wéwé** (hurup Arab Gundul: کالوڠ ويوى) ya'entu atu pejajaran nyang wujudnya kaya kalong. Enni kalong wéwé ada gegara pesugihan orang nyang berubah jadi kalong.  Orang-orang suka nyama-nyamain kalong wéwé èn wéwé gombèl lantaran namanya nyang sama-sama ada kata "wéwé". Di Èropa, kalong wéwé dikenal sebagé *vampire*.

## Béda kalong wéwé èn wéwé gombèl
Enni béda kalong wèwè èn wèwè gombèl.

## Ruju'an
Kamir (kué)

**Kué kamir** (hurup Arab Gundul: کوى خمير) atawa **samir** (hurup Arab Gundul: سمير) atawa **kasmir** (hurup Arab Gundul: کسمير) entu panganan has deri Pemalang nyang asalnya deri negeri Arab. Enni kué dikeja deri adonan terigu, mentéga, èn telor. Kadang-kadang digabrek ama bahan kaya' pisang ambon atawa tapé. Kamir ada punya dua macem, ya'entu kamir beras èn kamir terigu. Di pasar kota Pemalang, banyakan kamir nyang paké terigu lantaran kuat lama, sedeng kamir besar cuman dijual kalo ada nyang pesen. 

## Bentuk kué kamir
Enni kué wujudnya bunder, tipis, èn warnanya rada coklat, serènta ampir kaya' kué apen atawa surabi bentukannya, cuman enni kué rada gedéan èn bantet. Gedé-kecilnyas ada macem-macem, nyang paling gedé bisa ampé selingkeran pisin. Kalo nyang paling kecil palingan cuman segedé ringkok. Gedé-kecilnya ngejuntrung ama nyang pesen maunya gimana. Ada nyang pernah bikin nyang raksasa cuman boncos kaga' rata matengnya.

## Sejarah
Ngèkor ama kisah-kisah, orang nyang paling awal bikin kué kamir entu sorang Arab nyang tinggal di bèk Mulyoharjo, nyang kebetulan juga dipanggil ama orang-orang entu kampung Arab. Nama kamir entu kaga' danta deri mananya, apa deri basa Arab "*khamer*" nyang artinya mabok/mabokin atawa orang Arab nyang ngeja entu sendèwèk.

Cumanan nyang paling deket ama kemungkinan nama kamir entu asalya deri kata "*khamir*" nyang dalam basa Arab artinya ragi. Dalem pengejaan enni kué kamir, sebelon dimasak, enni adonannya didiemin semaleman biar bisa ngembangnya bagus èn ada prosès pèrmèntasi dulu. 

## Ruju'an
Kampung perangkèngan Natsi

**Kampung perangkèngan Natsi** (hurup Arab Gundul: کمفوڠ فرڠکڠن ناتسى; Dèt: *Konzentrationslager*) ièlah atu kampung rodi ama kampung cilaka nyang dijalanin ama orang Natsi jaman Perang Dunia Kedua di antéro wilayah cedèkan Rèk Ketiga bakal dibui, dijongosin, ama dipites-pites itu orang Yahudi pada ama orang-orang nyang Parté Natsi gedegin. Ni wasilah – wasilah paling kebina-bina deri *pembèrèsan pemungkas* nyang jadinya Bahla Pemitesan. Tahanan kebanyakan pating diangon paké mubil angon. Pas udah mao nyampé, tu orang pada dilepas-lepasin bandanya, terus dibawa' ke *Pemilihan* (tempat Natsi nyabitin mana nyang idup, mana nyang paèh). Entakonoh, tu orang pada diplontosin, èns. Kewontenannya mah ngerihu kaga' manusianya.

## Ruju'an
Kampung rodi

**Kampung rodi** (hurup Arab Gundul: کمفوڠ رود) ièlah bui ringkes nyang orang di jeronya pada dipaksa gawé rodi, biasanya bakal setrap bakal dia punya kejahatan. Gantinya pangkèng kerangkèng, tahanan kampung rodi biasanya ditaroh di tangsi. Tuladnya entu Sowièt punya kampung rodi nama *[[gulag]]* ama kampung perangkèngan Natsi. Kewontenannya mah kebina-bina ngerihunya di jero kampung rodi.

## Ruju'an
Kampung tetira

**Kampung tetira** (hurup Arab Gundul: کمفوڠ تتيرا) ièlah atu pemukiman sewayah-wayah nyang dijagjagin bakal orang tetiran atawa orang-orang nyang lagi kesusahan kaya' orang tetiran. Kampung tetira biasanya ditujuin bakal orang-orang nyang digesu nyang mè'rad deri dia punya negara asalnya, cuman itu kampung-kampung dibikin juga' bakal orang tetiran dalem. Sokanan, orang tetiran nyari tempat aman abisnya dia pada mè'rad deri perang di dia punya negara asalnya, cuman berapa kampung juga' bakal nampung orang nyang kurang mampu atawa kena musibah alam.

## Ruju'an
Kamsiok

**Kamsiok** (hurup Tionghoa Ringkes: 甘肃; hurup Tionghoa Terdisionil: 甘肅; Mandarin: *Gānsù*; Hokkièn: *Kam-siok*; Kanton: *Gam1 Suk1*; hurup Arab Gundul: ) nya'entu atu propinsi nyang ada di Kiblik Ra'yat Tiongkok. Hopstatnya entu Lanciu nyang keperna di bekidul enni propinsi. Enni propinsi ngejenggar ampé 454.430 km². Taon 2010, ada 25.575.000 orang nyang mukim di enni propinsi. Taon 2018, namba jadi 26.257.000 orang.

Kebanyakan orang nyang masukim di enni propinsi entu ètnis Han. Enni propinsi entu jadi propinsi nyang bejogrogan gunung-gunung di bekidul cuma rata di belalornya. Gurun Gobi nyènggol dikit daèrah Kamsiok èn Kali Kuning liwat di kidul. Sintrenya Tiongkok ada di Kamsiok. Wayah sedeng usum panas rasanya nyanter banget, begitu gè wayah musim salju. Langbow angin di Kamsiok jadi nyang paling gedé di seantèro dunia.

## Ruju'an
Kamérun

**Kamérun** (hurup Arab Gundul: کاميرون; Inggris: *Cameroon*; Prasman: *Malaŵi*; Tumbuka: *Malaŵi*) atawa resminya **Kiblik Kamérun** (hurup Arab Gundul: کبليک کاميرون; Inggris: *Republic of Cameroon*; Prasman: *République du Cameroun*=) entu negara nyang letaknya di Aprika Tenga èn watesan ama Nigéria di bekulon, Cad di belah lor-wètan, Kiblik Aprika Sintrem di blètan, èn Ginéa Katulistiwa, Gabon, ama Kiblik Kongo di beludik. Ni negara punya hopstad Yaundé. Ni negara jenggarnya 475.442 km2 (183.569 mi2). Di sono, ada barang 26.545.864 orang nyang tinggal di mari. Adapun dia punya basa resmi entu basa Inggris èn basa Prasman èn di sampingnya 250 basa daèrah laènnya.

## Ruju'an
Kanada

**Kanada** (hurup Arab Gundul: کانادة; Inggris: *Canada*; Prasman: *Canada*) entu negara nyang letaknya di Amrik Lor èn watesan ama Amrik Serèkat di bekidul ama bekulonnya èn Grunlan di belah lor-wètannya. Sebagé lagi, ada berapa laotan nyang nyempèt ni negara, antara laèn Laotan Atlantik di blètannya, Laotan Teduh di bekulonnya, èn Laotan Kutub Lor di blèlirnya. Ni negara punya hopstad Otawa. Ni negara jenggar kabèhannya 9.984.670 km2 (3.855.100 mi2). Mangkanya, ni negara, kalu diliat deri dia punya jenggar kabèhan, paling gedé nomer dua dah seantéro dunia. Di sono, ada barang 39.858.480 orang nyang tinggal di mari. Adapun dia punya basa resmi entu basa Inggris ama basa Prasman.

## Ruju'an
Kansas

**Kansas** (hurup Arab Gundul: كنسس; Inggris: *Kansas* /kæn'zəs/) ièlah atu negeri di Amrik Serèkat bekulon tenga. Ni negeri punya nama dicomot deri nama suku asli Amrik nama orang Kansa, nyang namanya deri basa Siuan nyang artinya "orang angin kidul". Itu tana nyang bakalannya jadi Kansas dibeli pas Pembelian Luisiana tahon 1803. Kansas punya ibu negeri namanya Topéka, èn kota paling gedénya namanya Wicita.

## Ruju'an
Kwitang (Tiongkok)

**Kwitang** (hurup Arab Gundul: ) atawa **Kanton** (hurup Arab Gundul: ) (hurup Tionghoa Ringkes: 广东; Mandarin: *Guǎngdōng*; Hokkièn: *Kńg-Tang*; Kanton: *Gwong2 Dung1*) nya'entu atu propinsi nyang ada di bekulon Tiongkok. Arti deri nama Cinanya entu "daèrah wètan". Kanton ada punya pemukim nyang gedéan èn pamasupannya entu gedéan deri laèn propinsi di Tiongkok. 

Kanton ngejenggar ampé 177.900 km² èn propinsi nyang paling gedé nomer 15. Taon 2008, lebih deri 95.440.000 orang nyang jogrog di Kanton. Orang Kanton nyablak paké macem-macem basa. Separoan lebi nyablak Kanton, nyang jadi basa dipaké di Hongkong. Selaènnya entu ada basa Min èn Kè' nyang dipaké ama 20% orang kalo dijumblah.

Singketan deri Kanton entu "*Yuè"* (粤), sempragan Kangsé juga maké nama "*Guang*" (广).

## Ruju'an
Kantong amperu

**Kantong amperu** (hurup Arab Gundul: کنتوڠ امفرو) atawa **kantong hamperu** (hurup Arab Gundul: کنتوڠ همفرو) atawa **kantong lamperu** (hurup Arab Gundul: کنتوڠ لمفرو) atawa **kantong empedu** (hurup Arab Gundul: کنتوڠ امفدو) atawa **kantong lempedu** (hurup Arab Gundul: کنتوڠ لمفدو) entu atu orhan nyang dia punya bentukan kaya' buah pir di mana nyali disimpen èn dikentelin sebelonnya dikuarin ke ucus dua belas jeriji bakal kanggo dalem prosès penyernaan. Di orang, kantong amperu adanya di bawahnya ati, biar kata tu struktur ama tempatnya bisa baé béda kalu di héwan-héwan. Kantong amperu nerima ama nyimpen, nyali atawa amperu nyang dikeja ama ati, ngliwatin gelondong ati, èn nguarin liwat gelondong amperu ke ucus dua belas jeriji, di mana amperu ngebantu proses penyernaan lemak.

## Ruju'an
Kantong biji pelèr

**Kantong biji pelèr** (hurup Arab Gundul: کنتوڠ بيجى فلير) atawa **kanjut** (hurup Arab Gundul: کنجوت) atawa **kantong menyan** (hurup Arab Gundul: کنتوڠ مڽن) entu kantong nyang nampung biji pelèr di héwan nété' laki. Ni kebikin deri kulit ama sepir nyang ngamplé gelèndotan di bawanya kontol èn bol. Kantong biji pelèr biasanya ada jembutnya èn jadi keras kalu lanang lagi serseran.

## Ruju'an
Kantor

**Kantor** (hurup Arab Gundul: کنتور; Welanda: *kantoor*, deri basa Prasman: *comptoir*) ièlah penggeroan bakal tempat nyang dipaké bakal dagang atawa matskepé nyang jalannya pepes. Kantor bisa atu ruangan doang atawa gedong nyang perdipingnya banyak. Kantor sering dibelèk jadi dua macem: **hopkantor** nyang jadi kantor paling gedénya, èn **kantor cabang** nyang jadi anak-anakannya.

## Ruju'an
Kapal

**Kapal** (hurup Arab Gundul: کافل; basa Inggris: *ship*) ya'entu gandaran aèr nyang dipaké bakal ngangkut penumpang èn barang. Kapal entu biasanya gedé, kalo nyang kecil entu namanya perau. Enni gadaran béda ama kapal terbang lantaran kapal terbang entu kaga' liwat laut melèngken liwat udara.

Uda ratusan taon kapal dipaké ama orang-orang bakal pegi-pegian liwat kali atawa laot nyang dimulain dengen ketemunya perau. Deri perau-perau nyang kecil-kecil, orang-orang mingkinan gedé juga kebutuhannya. Jadinya, orang-orang bikin perau nyang gedéan, kebentuklah enni kapal. Bahan-bahan nyang dipaké bakal ngeja kapal entu lajimnya entu kayu, bambu, atawa besi. Awalnya kapal maké dayung bakal gerak, jadinya orang nyang ngdayung. Terusannya dipaké layar bakal kasih angin gerakin kapalnya. Ahirnya lantaran tèhnolohi nyang mutahir, orang pada paké mesin uap atawa mesin dèsel, èn nuklir juga. Ada juga kapal nyang bisa nyelem di laot, ya'entu kapal selem.

## Ruju'an
Kapal terbang

**Kapal terbang** (hurup Arab Gundul: کافل تربڠ) atawa **kapal udara** (hurup Arab Gundul: کافل اودارا) atawa **mesin terbang** (hurup Arab Gundul: مسين تربڠ) ya'entu kapal nyang ada punya sayap bakal di terebang. Enni kapal terebang dipaké ama orang-orang bakal ngeladog ke tempat jauh sonder paké waktu nyang lama, soalnya kalo paké kapal laut bakalan ngabisin waktu berapa bulan, sedeng paké kapal terebang cuman paling lama gè' 1-2 ari uda sampé.

## Ruju'an
Kapangan

**Kapangan** (hurup Arab Gundul: کافڠن) atawa **geraha** (hurup Arab Gundul: ݢراها) ièlah lamatan palak nyang kejadian kalu ada benda ruang angkasa nyang gerak ke dalem bayangan atu benda ruang angkasa laènnya. Ni istilah galibnya dipaké bakal kapangan mataari kapan Bulan punya jogrogan adanya di antara Bumi ama mataari, atawa kapangan bulan pas sebagèan atawa kabèhan Bulan punya kenampakan kealingan ama bayang Bumi. Walakin, kapangan juga' kejadian di laèn lamatan nyang kaga' ada kaètannya ama Bumi atawa Bulan, tuladnya di laèn bintang ider èn dia punya pengarak (*satelit*).

Di agama Selam, orang Selam nyang nyaho atawa ngiat kejadian kapangan bulan atawa mataari, mangka sunahnya sigera nglakonin sembahyang kapangan, nama sembahyang husup (kapangan bulan) atawa sembahyang kusup (mataari).

## Ruju'an
Kapitèn Amrik

**Kapitèn Amrik** (hurup Arab Gundul: کفيتن امريک; Inggris: *Captain America*) entu atu jagoan hébat nyang dikeja ama Joe Simon èn Jack Kirby nyang nongol di ceritra-ceritra cèmèn Marvel Comics punya terebitan. Ni tokoh baru nembèl di *[[Captain America Comics|Captain America Comics]]* #1, terebit per 20 Désèmber 1940 terebitan Timely Comics, atu matskepé pendulu Marpèl. Kapitèn Amrik punya idèntitèt orang biasa namanya **Steve Rogers**, atu orang bègèng, cèblèk, mana soak, nyang jadi mantep stèrek jogrogannya abisnya dijajal dèksi "sérum soldadu-hébat" abisnya dia nimbrung ke Soldadu Amrik Serèkat bakal ngongkodin negaranya punya usaha di Perang Dunia II. Dilengkepin paké baju nyang sorotnya mendèra Amrik èn ama tamèng kaga' ancur-ancur, dia barengan ama dia punya hopèng, nama Bucky Barnes, sering begucelan lawan bènggol musuhnya Tengkorak Mèra èn laèn-laèn anggota Blok As. Di akir-akir jaman perang, ada kecilakaan kejadian ama dia, ampé-ampé Kapitèn Amrik kapiran beku dalem kewontenan mati suri ampé dia dikaclèngin lagi di wayah modèren. Dia terus nglanjutin jadi jagoan maké tu baju èn jadi omplokan jagoan hébat, nama Para Pembales, punya dedengkot, cuman ni orang sering kedekak-kedekuk sebagé "orang ketinggalan jaman" bakal mantesin dèwèknya ama jaman sekarang.

## Ruju'an
Kapu-kapu

**Kapu-kapu** (hurup Arab Gundul: کافو٢; nama ilmiah: *Pistia stratiotes*) ièlah tumbuan aèr nyang biasanya ngambang di aèr anteng atawa kulem. Ni – juga' bekèn jadi penglindung akoarium. Ni tumbuan – atu-atunya anggota deri jenis *Pistia*. Asalnya ni tumbuan kaga' danta juntrungannya, cuming èmang udah belatakan di antéro daèrah tropis ama subtropis. Kapu-kapu kanggo bakal ngresep logem res-resan industri.

Kapu-kapu juga' bisa dipaké bakal taneman periasan kulem. Sebagé lagi, kapu-kapu sering dipaké ama tukang ternak ikan cupang bakal nyaring aèr biar tetep bening ama jadi tempat ngaubnya ikan.

## Ruju'an
Karabag Gunung

**Karabag Gunung** (hurup Arab Gundul: قره باغ ݢونوڠ; basa Rus: Нагорный Карабах *Nagornyy Karabakh*) atawa **Arsah** (hurup Arab Gundul: ارسخ; basa Lemènder: Արցախ *Artsakh*; basa Rus: Арцах *Artsakh*) atawa resminya **Kiblik Arsah** (hurup Arab Gundul: ارسخ; basa Lemènder: Արցախի Հանրապետություն *Artsakhi Hanrapetutyun*; basa Rus: Нагорно-Карабахская Республика *Nagorno-Karabakhskaya Respublika*) entu atu negara di bilangan Karabag Gunung, di Kaukasus Kidul. Kenyataannya, ni negara merdéka èn gableg bekuku' di dia punya tana sendèwèk. Walakin, laèn-laèn negara kaga' ngakuin ni negara, pada bilangnya ni – bagèan deri Asèrbaijan. Adapun ni negara punya hopstad nama Stèpanakèt atawa Hankèndi.

Orang Lemènder deri sejeg bujeg, deri jaman kuda nggigit besi, udah ngejogrog di mari. Abad ke-11 M, serbuan Saljuk nyapu ampé ke Wètan Tenga, masup juga' wilayah Kaukasus Kidul. Suku-suku Saljuk Ogus Turki nyang kelayaban, masup juga' di dalemnya orang Asèrbaijan, baru nyaba di mari pas ni serbuan.

Lemènder ama Asèrbaijan udah begucel di ni daèrah semprakan tahon 1918. Entakan penyokolan Uni Sowièt di mari, dalem tahon 1923, tu guwernemèn ngeja nyang namanya Gutekan Kuasa-dèwèk Karabag Gunung (atu *oblast* otonom) di jeronya RSS Asèrbaijan. Di tahon-tahon pengabisan Uni Sowièt, Lemènder ama Asèrbaijan mulain rebutan lagi dah tu ni daèrah. Bahna ni rebutan, alhasil kejadian dah tu Perang Karabag Gunung semprakan tahon 1993 ampé 1994.

Per 10 Désèmber 1991, atu réperèndum (nanggok suara) dilakonin di dalem itu Gutekan Karabag Gunung èn di wilayah jirannya Sahumian. Itu penanggokan suara nanyain atu pertanyaan ama nyang nagasi suara (*voter*): "Apa ni daèrah misti ènggal deri Asèrbaijan?". Orang Asèrbaijan pada ngebèkot itu penanggokan suara: pada sambat mutusin kaga' ngasi suara. Mangka ini sebab, pengumuman kemerdékaan deri Asèrbaijan sebagé Kiblik Karabag Gunung dilakonin. Ni negara kaga' diakuin ama mana-mana negara anggota PBB, serènta Lemènder. Wakil deri guwernemèn Lemènder ama Asèrbaijan semprakan entu tèmpo ngadain kongko damé nyang ditengahin ama Paguyuban Keamanan èn Samenwèrek Èropa Kelompok Min.

## Ruju'an
Karangbahagia, Bekasi

**Karangbahagia** entu kecamatan nyang ada di Bekasi Kabupaten. Ni kecamatan ngejenggar ampé 4.610,00 hèktar.

## Ruju’an
Karangtengah, Tanggerang Kota

**Karangtengah** entu kecamatan nyang ada di Tanggerang Kota. Ni kecamatan ngejenggar ampé 10,47 km².

## Ruju'an
Kartu nama

**Kartu nama** (hurup Arab Gundul: کرت نام) ièlah kartu nyang isinya pengabaran pasal orang atawa matskepé. Kartu nama mah biasanya tulisannya nama, lomer telèpon, ama aderès ruma atawa kantor.

## Ruju'an
Karèl Agung

**Karèl Agung** (Hurup Arab Gundul: كارل اݢوڠ; Latèn: *Carolus Magnus*; Inggris: *Charles the Great*; Dèt: *Karl der Große*; Welanda: *Karel de Grote*) (sek. 2 April 748 – 28 Januari 814) ièlah raja bangsa Peringgi èn Kekaèsaran Romèn Suci pertama punya raja. Dia dikerun jadi kaèsar pas Natal tahon 800. Dia anak paling gedé deri Raja Pepèn III deri wangsa Karoling. Pas si Pepèn wapat, Karèl Agung ama dia punya adè' Karloman I merènta barengan. Kapan si Karloman wapat tahon 771, Karèl Agung jadi co'lem merènta kaum Peringgi.

## Ruju'an
Kataloni

**Kataloni** (hurup Arap gundul: کاتالونى; basa Katalan: *Catalunya* [kətəˈɫuɲə]; basa Spanyol: *Cataluña* [kataˈluɲa]; basa Aranès: *Catalonha*) entu atu wilayah otonomi Spanyol nyang luasnya – 32.114 km² èn penduduknya – 6.995.206 jiwa (tahon 2005). Sintremnya entu Barsélona.

## Ruju'an
Katar

**Katar** atawa **Gatar** (hurup Arab Gundul: قطر; basa Arab: قطر *Qaṭar*) atawa resminya **Daulat Katar** (hurup Arab Gundul: دولة قطر; basa Arab: دولة قطر *Dawlat Qaṭar*) entu atu negara daulat di Asia Kulon. Ni negara letaknya di Semenanjung Katar di lingir panté belah lor-wètan Semenanjung Arab. Wates daratnya mah cuman ama Arab Saudi di bekidul, èn rèstannya dikulilingin ama Telok Parsi. Ada selat di Telok Parsi nyang ngebelèk Katar deri dia punya negara nyang paling deketnya, Bahrén. Sebagé lagi, ni negara juga' watesan laot ama Imarat Arab Rempug ama Iran juga'. Adapun ni negara punya hopstad – Dohah.

Katar – negara kerajaan konstitusionil juga', mutlak juga', nyang diperènta ama kuarga Āl Ṡānī. Ni wangsa udah merènta Katar semprakan ni ahlulbét didiriin di tahon 1825. Di tahon 2003, Katar ngadopsi wèt dasar bakal pemilian umum langsung bakal 30 deri 45 anggota Rad Pengeja Hukum (*Legislative Council*). Itu wèt dasar bener-bener disambut baè' di dalem réperèndum, dengen suara 98% akur.

Katar kaga' ngeboléin pembikinan badan pulitik atawa serèkat dagang.

## Ruju'an
Katulistiwa

**Katulistiwa** (deri basa Arab: خط الاستواء; Inggris: *equator*) ya'entu atu garis nyang digambarin ngebelèk tenga-tenga bintang ider antara dua kutub èn sejèjèr ama as puter bintang ider.

## Ruju'an
Kaung

**Kaung** (hurup Arab Gundul: کاؤوڠ) atawa **beluluk** (hurup Arab Gundul: بلولوق) atawa **arèn** (hurup Arab Gundul: ارين) (*Arenga pinnata*, beraya Arecaceae) entu palem nyang paling penting abisnya kelapa bahna entu taneman serbaguna. Ni tumbuhan bekèn dengen nama nyang roncèt kaya' *nau*, *hanau*, *peluluk*, *biluluk*, *kabung*, *juk,* atawa *ijuk* (nama setempat di Sumatra ama Ujung Melayu); *kawung*, *taren* (Sunda); *akol*, *akel*, *akere*, *inru*, *indu* (basa-basa di Sulawési); *beluluk* (Sasak); *moka*, *moke*, *tuwa*, *tuwak* (di Nusa Tenggara); *ruyung* (Jawa) èn laèn-laèn sebagénya.

Orang Welanda taunya *arenpalm* atawa *zuikerpalm* èn orang Dèt bilangnya *zuckerpalme*. Di basa Inggris digero'nya *sugar palm* atawa *Gomuti palm*.

Kaung ièlah tumbuhan nyang dilindungin ama wèt.

## Ruju'an
Kaèpci

**Kaèpci (KFC)** (hurup Arab Gundul: کائيفچى) atawa **Kaèpsi** (hurup Arab Gundul: کائيفسى) atawa **Kentaki** (hurup Arab Gundul: کنتاکى) entu singketan deri mèrek ***Kentucky Fried Chicken***, ya'entu warung makan ayam cepet saji deri Amrik. Dia punya markas ada di Louisville, Kentucky. Hasnya ni warung makan entu ngebuat ayam gorèng nyang ditepungin. Dia ada punya logo engkong-engkong nyang punya nama **Kong Sander** (hurup Arab Gundul: کوڠ سندر; basa Inggris: *Colonel Sanders*). Ni warung makan udah bikin cabang di mana-mana negeri di dunia. 

## Ruju'an
Keacian (mantèk)

**Keacian** (hurup Arab Gundul: کأچين) atawa **kesahèhan** (hurup Arab Gundul: کصحيحن) ièlah gagasan nyang dipaké di basa sabansarian ama di mantèk. Di basa sabansarian, keacian artinya bener atawa bentukannya bener.

Dalem èlmu mantèk, wabilhusus dalem penalaran rorodan, atu hujah dibilang **aci** atawa **sahèh** kalo ama cuman kalo itu hujah kaga' mungkin kalo sarapannya bener tapi kesimpulannya salah.

## Ruju'an
Kasakstan

**Kasakstan** (hurup Arab Gundul: قازاقستان; basa Kasak: Қазақстан *Qazaqstan*) atawa **Negeri Kasak** (hurup Arab Gundul: نݢرى قازاق) entu negara nyang ada di tenga-tenga Èurasia, ya'entu di tenga-tenganya antara benua Èropa ama Asia. Jadinya, ni negara bisa dah tuh dirèken sebagé Èropa atawa Asia punya bagèan. Dia punya nama resmi – **Kiblik** **Kasakstan** (hurup Arab Gundul: كبليک قازاقستان; basa Kasak: Қазақстан Республикасы *Qazaqstan Respublikasy*). Kasakstan ada atu negara kesembilan paling gedé di dunia, èn juga' negara' nyang kekonci daratan nyang paling gedé di antéro dunia. Sebelonnya bubaran tu Uni Sowièt, ni negara dulu digero'ya "Kiblik Sosialis Sowièt Kasak". Sempragan dia punya kemerdékaan di tahon 1991 ampé Maret 2019, persidènnya entu Nursultan Nazarbayev. Adapun ni negara punya hopstat nama Astana, nyang sekarang udah dibalik nama jadi Nursultan. Almati entu dulunya dia punya hopstat ampé tahon 1988, nyang abis entu dipindahin ke Astana.

Basa Kasak entu masup ke kulawarga basa Turkik, nyang jadi basa ibu bakal kebanyakan Kasakstan punya penduduk. Cuman bahnanya ni negara ada kesawaban sama Ruslan deri sejeg-bujeg, basa Rus juga' dipaké jadi basa resmi èn ada punya status resmi nyang sama bakal semua pemakéan dalem bestir èn kelembagaan. Adapun agama Selam jadi agama paling gedé nyang dipeluk ama orang-orang di ni negara, sekitaran 70%-nya orang Selam. Sementara entu, agama Serani cuman dipeluk ama 26%. Sebagé lagi, Ruslan juga' nyèwa tana dah tu di Kasakstan bakal Peluncuran Kapal Luar Angkasa Baikongur.

## Ruju'an
Kata

**Kata** (hurup Arab Gundul: كات) ièlah atuan basa nyang gableg atu arti atawa ma'na. Di basa Betawi, kata entu atuan basa paling kecil nyang nutugin atu kegunaan pernahan (hal, pengataan, peroléan, atawa penerang) di atu kalimat.

## Ruju'an
Keantérobangsaan

***Keantérobangsaan*** (hurup Arab Gundul: ; Prasman: , ; Dèt: ; Rus:  ; Tionghoa:  ) ada atu tembang mashur di antéro dunia kèbot nyang deripada kaum kuminis, sosialis, èn kera'yatan kemasarakatan. Ni tembang aslinya ditulis dalem basa Prasman èn banyak diterjemahin ke basa nyang roncèt, serènta juga' basa Betawi. Nah, kalu pèrsi nyang paling mashur entu dalem basa Rus ama Tionghoa, sebab entu negara èmang pada negara kuminis nyang ngelah tembang agulannya – ni tembang.

Sanonya, kata-katanya dikeja ama Eugène Pottier, nyang aturannya mah dinyanyiin paké gendingnya *[[La Marseillaise]]* (sekarang tembang kebangsaan Prasman). Cuman marinya, dikeja lagi dah tu atu gending baru ama orang Bèlgi nama Pierre Degeyter. Di basa Indonésia, ni tembang punya terjemahan nyang paling mashur entu Ki Hajar Déwantara punya gawéan.

## Kata-kata

## Ruju'an
Kebab

**Kebab** (hurup Arab Gundul: کباب) entu artinya "daging panggang (atawa bakar)" di basa Parsi atawa basa Yunani. Kebab biasanya paké daging kambing kibas atawa daging sampi. Kot-kotan juga' ada nyang daging ayam ama ikan bakal macem-macem nyang has. Kalo nyang dagang orang Selam, kaga' pernah dah tu maké daging babi—kalo orang minhum kot-kotan mentak maké. Orang Selam, soalnya, perboden madang daging babi bahna kaga' halal.

Kebab mah roncèt pisan macemnya. Malahan, tu istilah laèn negara, laèn maksudnya. Kebab galibnya mah maran ke kebab gulung atawa kebab Turki kalu di Èropa ama *gyros* kalu di Amrik Serèkat, biar kata artinya mah mentak bisa laèn-laèn. Di Asia Kidul, ni istilah bisa maran ke segala macemnya kaya' kebab *Chappali*, kebab *Shami*, ama kebab *Bihari*—poko'nya macem-macem lah.

## Ruju'an
Kebab ceplus

**Kebab ceplus** (hurup Arab Gundul: کباب چفلوس) atawa **saslik** (hurup Arab Gundul: شاشلق; Rus: шашлык *shashlyk*) entu makanan deri daging—nyang biasanya deri daging sampi—nyang dipasi-pasi kotak-kotak terus diceplus ama dibakar—mèmper atawa èmang medu ama kebab tusuk. Ni makanan ngelah ngebadeg nama nyang roncèt laèn-laèn di Iran, Kaukasus, Èropa Wètan, ama Asia Tenga, èn semprakan abad ke-19 jadi genter atawa bekèn sebagé *saslik* di antéro Kekaèsaran Rus punya wilayah nyang wayah gini Pèderasi Rus ama bekas negara-negara Sowièt.

## Ruju'an
Kebab gulung

**Kebab gulung** (hurup Arab Gundul: کباب ݢولوڠ) atawa **kebab puter** (hurup Arab Gundul: کباب فوتر) atawa bekèn juga' digero **kebab Turki** (hurup Arab Gundul: کباب ترکى; Turki: *döner kebap*) ièlah atu macem deri kebab. Di basa Turki, *döner* entu artinya 'muter'. Maksudnya, daging nyang jadi isiannya entu dimasaknya paké pemanggangan muter nyang ditaro njagjag diri. Itu kebab gulung dibikinnya paké roti, salad, daging kambing kibas, daging ayam, atawa daging sampi. Itu daging nyang udah dibakar entinya dipasi-pasi tipis-tipis. Biasanya, ada juga' saladnya langsung atawa artapel gorèngnya.

## Ruju'an
Kebab tusuk

**Kebab tusuk** (hurup Arab Gundul: کباب توسوق; Turki: *şis kebap*) atawa **kebab biting** (hurup Arab Gundul: کباب بيتيڠ) entu makanan daging sampi nyang dipasi-pasi kotak-kotak, terus dipanggang ama ditusuk kaya' saté. Ni makanan mèmper atawa malah medu ama makanan nyang namanya saslik, nyang ditemuin di kawasan Kaukasus.

## Ruju'an
Kebareng-barengan

**Kebareng-barengan** (hurup Arab Gundul: کبارڠ٢ن; Indonésia: *kolektivisme*) ièlah penjegregan ahlak, pilsapat pulitik, kepemikiran (*ideologi*), atawa pendelengan kemasarakatan nyang ngejungjung kelompok ama itu kelompok punya kepentingan. Kebareng-barengan lawannya kenapsi-napsian. Orang kebareng-barengan junudnya ama masarakat atawa kepentingan negara dalem macem-macem jenis sistim pulitik, atur banda, èn didikan.

## Ruju'an
Kebo

**Kebo** (hurup Arab Gundul: كبو; nama Latèn: *Bubalus bubalis*) ièlah héwan ngganyem nyang jadi angonan bakal banyak bangsa di dunia, wabilhusus di Asia èn Amrik Kidul. Ni héwa ièlah penglulutan deri kebo atar (orang Hindi mah bilangnya *arni*) nyang masing kena kepapagan di daèrah-daèrah Pakistan, Hindi, Benggaladésa, Népal, Butan, Piètnam, Tiongkok, Pilipénen, Taiwan, Indonésia, Siam, èn Malésia.

Adapun kebo punya anak namanya **gudèl** (hurup Arab Gundul: ݢودل) atawa **pelèn** (hurup Arab Gundul: فلين) atawa **unèng** (hurup Arab Gundul: اونيڠ) atawa **menèng** (hurup Arab Gundul: منيڠ).

## Ruju'an
Kebebelan

**Kebebelan** (hurup Arab Gundul: كببلن) atawa basa aksinya *konstipasi* entu gangguan di sistim penyernaan pas orang (atawa mentak héwan) bèraknya jadi keras nyang ngerihu ampé-ampé susah dikuarin ama bikin sakit nyang ngentek di orang nyang kenanya. Kebebelan kalo udah kedalon-dalon digero' juga **bo'ol pangpet** (*obstipasi*). Bo'ol pangpet kalo udah kedalon bisa-bisa jadi kangker iso nyang bisa kebina-bina.

## Ruju'an
Keboléan (peranti alus)

Dalem peranti alus, istilah **keboléan** (hurup Arab Gundul: كبولين; Inggris: *feature*) ada punya berapa ta'rip, nyang sering rada laèn deri ta'rip nyang umum deri ni istilah. Institut Tukang Insinyur Lèstrik èn Èlèktronik (*The Institute of Electrical and Electronics Engineers*) atawa IEEE na'ripin keboléan di dalem IEEE 829 (sekarang pakem bakal dokumèntasi jal peranti alus nyang udah apkir) sebagé "ciri nyang ngebèdain bakal peranti alus punya gambar (tulad: kinerja, keluwesan, atawa kepakéan)".

## Ruju'an
Kecamatan Bantaèng

**Bantaèng** ya'entu ibu negeri Kabupatèn Bantaèng nyang jadi sintrem guwernemèn èn atur bandanya Kabupatèn Bantaèng. Jenggarnya 28,85 km2 èn jumblah penjogrognya ada 40.544 orang taon 2021.

## Ruju'an
Kedantaan pampangan

**Kedantaan pampangan** (hurup Arab Gundul: کدنتأن فمفڠن; Inggris: *display resolution*) ièlah jumblah piksel nyang dipampangin di atu muka. Ni atu deri angka nyang ngasi tau layar kumpiuter punya kemonèsan.

Tuladnya, "pampangan 640 × 480" artinya gableg 640 piksel deri huk samping ke laèn huk ama 480 piksel deri atas ke bawah (kaya' di pampangan VGA). Mangka, kabèhannya entu 640 × 480 = 307.200 piksel atawa sembabad ama 0,3 mègapiksel. Ni dia nyang dimaksud ama kedantaan pampangan 640 × 480.

## Ruju'an
Kedemangan mètropolitan

**Kedemangan mètropolitan** nya'entu jenis kedemangan guwernemèn setempat di Inggris. Kedemangan mètropolitan dibikin semprakan tahon 1974.
## Ruju'an
Kedemangan di Indonésia

**Kedemangan** (hurup Arab Gundul: کدمڠن; Welanda: *district*), dalem Indonésia punya kontèks, ngruju' ke pembelèkan bestir trap ketiga, di bawahnya kabupatèn atawa kota. Adapun istilah nyang sebenernya lebi mashur entu **kecamatan** (hurup Arab Gundul: کچامتن) nyang dipaké di banyak bilangan di Indonésia. Sementara entu, istilah *distrik* cuman dipaké di propinsi nyang di Papua doang. Di Daèrah Istimèwa Yogyakarta, istilah dia pada punya paké entu *kapanéwon* di dalem atu kabupatèn, sementara istilah *kemantrèn* seturu-turunya entu cuman dipaké di jero wilayah Yogyakarta Kota, itu propinsi punya kota atu-atunya. Berales ama Statistik Indonésia, kabèhan ada 7.252 kedemangan di Indonésia per 2019, nyang dibelèk-belèk lagi ke dalem 83.820 désa bestir (désa atawa kerurahan).

Pas Jaman Normal èn awal-awal jaman kiblik, istilah nyang dipaké entu *kewedanan* nyang juga medu ama *kedemangan*, atu bagèan deri kabupatèn. Adapun kecamatan diterjemahinnya jadi anak-kedemangan atawa onderdistrik (Welanda: *onderdistrict*). Abisnya itu kewedanan pada diapusin, istilah kedemangan mulain dikaètin ama kecamatan nyang mana langsung dibestir ama atu kabupatèn. Média-média mashur kaya' *The Jakarta Post*, *Kompas*, ama *Tempo* pada maké kata *district* bakal ngeruju' ke kecamatan. Adapun ladènan terjemahan mesin kaya' Gugel Terjemah ngaco nerjemahinnya, malah *district* diartiin kabupatèn.

## Ruju'an
Kedogan

**Kedogan** (hurup Arab Gundul: کدوݢن) atawa **istal** (hurup Arab Gundul: استل) ièlah gedong nyang dipaké bakal nyimpen kuda (kandang) ama jadi tempat kuda ngapa-ngapain, kaya' ngelebok ama ngelempus. Kedogan biasanya atu gedong nyang dalemnya dikeleng bangsal-bangsalan atawa tèmbok bakal misahin kuda ama kuda laènnya.

## Ruju'an
Kediri Kabupatèn

**Kediri Kabupatèn** entu atu kabupatèn nyang ada di Propinsi Jawa Wètan. Ni kabupatèn punya sintrem guwernemèn ada di Pamenang. Ni kabupatèn ngejenggar ampé 1.523,92 km2 dengen kepadetan penduduknya 1.097 orang/km2. Ada 1.673.158 orang nyang tinggal di mari.

## Ruju'an
Kediri Kota

**Kediri Kota** entu atu kota nyang ada di Propinsi Jawa Wètan. Ni kota ngejenggar ampé 67,20 km2 dengen kepadetan penduduknya 4.300 orang/km2. Ada 289.418 orang nyang tinggal di mari.

## Ruju'an
Kedung

**Kedung** (hurup Arab Gundul: کدوڠ; Indonésia: *lubuk*; Inggris: *Benthic zone*) entu atu wilayah lingkungan di bagèan paling bawah atawa dasar deri atu peraèran kaya' kali, laot, atawa sètu, keitung juga' muka tenegan èn lapisan bawah mukaan. Kedung juga' bisa artinya legok di dasar kali.

## Ruju'an
Kedok gas

**Kedok gas** (hurup Arab Gundul: ) ièlah kedok nyang dipaké bakal ngaling-ngalingin pemakénya biar kaga' ngirup penyembutrak (*polutan*) udara èn gas racun atawa gas bèlèr. Tu kedok ngeja atu congkok di bangus ama idung, selaèn juga' ngaling-ngalingin mata ama lapisan rawan laènnya di muka.

## Ruju'an
Kedungwaringin

**Kedungwaringin** entu kecamatan nyang ada di Bekasi Kabupaten. Ni kecamatan ngejenggar ampé 3.153,00 hèktar.

## Ruju'an
Kegajulan

**Kegajulan** (hurup Arab Gundul: کݢاجولن) atawa **keblogodan** (hurup Arab Gundul: کبلوݢودن) entu lèngga'-lènggo' nyang dilakonin ama orang nyang petunjang ama atu negara atawa daèrah punya wèt. Orang nyang ngelakonin kegajulan entu **pegajulan** (hurup Arab Gundul: فݢاجولن) atawa **blogod** (hurup Arab Gundul: بلوݢود).

## Ruju'an
Keempuanan

**Keempuanan** entu atu téori kemasarakatan nyang berales ama wadon nèger punya sejarah ama pengaleman saban sarian. Atu mupakirah nama Layli Maparyan (Philips) bilang kalo ni téori punya tujuan entu bakal nyeimbangin lagi ubungan manusia ama kalangan (alam) èn ngislahin manusia puna idup liwat kerohanian. Mualipah nama Alice Walker pertama kalinya maké istilah *womanist* dalem dia punya gawéan ceritra pèndèknya nyang judulnya *Coming Apart* tahon 1979. Semprakan entu, istilah *womanist* mingkin ngembang, jadi usaha perlawanan, èn tapsir pemahaman-pemahaman kaya' kewadonan, lanang, èn kenègeran (*blackness*).

## Ruju'an
Kekeji

**Kekeji** (hurup Arab Gundul: ککجى; Inggris: *rue*, *common rue* atawa *herb-of-grace*; Latèn: *ruta graveolens*) ièlah macem tumbuan dalem jenis *Ruta* nyang ditanem jadi taneman hias atawa jamu. Ni tumbuan asalnya deri Semenanjung Balkan. Sekarang, ni kekeji pada ngejeprah di mana-mana di dunia di kebon-kebon, sebab lantaran daonnya rada blao, ama kadang-kadang bahna dia ama tana cègèr ama panas mah bisa-bisa aja. Ni juga' ditimu jadi ramuan jamu, bumbu, ama nyang rada jarangan bakal nggesu serangga.

## Ruju'an
Kekaèsaran Portugis di Nusantara

Portugis ya'entu bangsa nyang pertama kali datang ke Kepuloan Nusantara untuk niaga rempah-rempah èn nyebarin igama Katolik sambil diriin pos èn benteng perniagaan
Kekempul

**Kekempul** (hurup Arab Gundul: ككمفول) atawa **kempol** (hurup Arab Gundul: كمفول) atawa **kibul** atawa **bokong** (hurup Arab Gundul: بوکوڠ) atawa **pantat** (hurup Arab Gundul: فنتت) entu bagian bulet deri bagèan awak luar nyang adanya di belakang daèrah panggul di banyak héwan nété'. Bol dibentuk deri tulang pinggul ama tunggir. Di tenga-tenganya bol ada lobang nyang namanya silit. Silit gunanya bakal lobang kuaran tai (bèrak) ama kentut.

Di banyak budaya, bol dianggep jadi bèngbatan napsu. Banyak juga' budaya nyang ngeja bol bakal jujuan hukuman pukul, sebab lapisan lemak di pantat tebel pisan jadi perlindungan deri cidera, cuman tetep bisa ngrasain sakit.

## Ruju'an
Kekiongan

**Kekiongan** (hurup Arab Gundul: ککيوڠن) atawa **kengkiongan** (hurup Arab Gundul: کڠکيوڠن) atawa **kiong** (hurup Arab Gundul: کيوڠن) atawa **mata kèong** (hurup Arab Gundul: مات کيوڠ) atawa **mata kaki** (hurup Arab Gundul: مات کاکى) atawa **mata kèok** (hurup Arab Gundul: مات کيوق) atawa **memuncangan** (hurup Arab Gundul: ممونچڠن) atawa **muncang** (hurup Arab Gundul: مونچڠ) entu sendi nyang nyangcangin tungké ama kaki èn kebentuk deri ujung-ujung balung bencurang serènta balung belajeg èn tetungkak. Itu tulang dicangcang ama ligamèn nyang kuat, jadinya kebentuk dah tu sendi.

Adapun mè' kaki kena jadi panteng sebab adanya bungkus sendi ama ligamèn nyang kuat. Sendi mè' kaki sering bisa kena cidera. Padahal, ni pesendian kudu kena beguna baè'-baè' sebab kanggo bakal gerak badan atawa nglakonin juntrungan badan laènnya.

## Ruju'an
Kelah hukum

**Kelah hukum** (hurup Arab Gundul: کلخت حكم) entu kejadian kapan ada dua orang atawa paguyuban minta' ama mahkamah atawa hakim bakal nyeleséin cèkcok atawa sengkèta. Itu dua peserènta dalem kelah digero'nya "pihak". Saban pihak galibnya diwakilin ama pokrol. Jadinya, nyang ngomong di sidang ya si pokrol bakal tu pihak.

## Ruju'an
Kekempung

**Kekempung** (hurup Arab Gundul: ککمفوڠ) atawa **kempung** (hurup Arab Gundul: کمفوڠ) atawa **kantong kencing** (hurup Arab Gundul: کنتوڠ کنچيڠ) atawa **kencingan** (hurup Arab Gundul: کنچيڠن) atawa **kencing-kencingan** (hurup Arab Gundul: کنچيڠ٢ن) atawa **pepurus** (hurup Arab Gundul: ففوروس) atawa **klembung** (hurup Arab Gundul: کلمبوڠ) atawa **pelembungan kencing** (hurup Arab Gundul: فلمبوڠن کنچيڠ) entu orhan di dalem awak orang nyang gunanya bakal nampung aèr kencing. Ni – bagèan deri sistim kekencingan. Aèr nyang dipinum dimiliin ke kekempung. Kekempung nadangin aèr biar tu awak bisa gawé. Kekempung gawénya barengan ama gerinjel. Gerinjel ngeresikin aèr kita punya pinum. Ni rèncèt ampé tu kekempung kebek, kaga' gableg nampung lagi. Di ni hal, kurang lebi gedénya sembabad ama bola kasti. Kekempung ngasi tau utek kalu tu aèr kudu dikopongin. Macan tu pesen diterima ama utek, sepir di sekitarannya kekempung bakalan mulain ngebejeg èn tu kekempung bakal ngeden. Mangka di entu waktu, kekempung ngirim pesen ke sepir kokot (*sphincter*) biar ngantol èn ngelosin caèran kuar.

## Ruju'an
Kekerajaanan Bali

**Kekerajaanan Bali** ièlah atu rèndèngan kerajaan-kerjaan Hindu–Buda nyang tau bekuku di sebagèan pulo nyang ada gunung meledugnya nama Bali, di Kepuloan Sunda Kecil, Indonésia. Dengen sejarah kerajaan asli Bali nyang ngejingku semprakan abad ke-10 M ampé awal-awal abad ke-20, kerajaan Bali ada ngasi unjuk atu kebudayaan mahkamah Bali nyang pernik di mana unsur-unsur arwah asli ama pemuja-mujaan karuhun digabreg ama sawaban Indu – nyang bolé nutur deri Hindi liwat Jawa kuna – pada megerin, ngeja kandel, ama ngebentuk kebudayaan Bali.
Kelas (èlmu hayat)

**Kelas** (hurup Arab Gundul: کلاس) entu atu trap dalem penglompokan ilmiah satwa èn tumbuan dalem èlmu hayat. Enni trap ada di bawahnya barung èn di atasnya wangsa. Tulad, héwan nété' entu kelas bakal anjing, nyang barungnya *chordata* (satwa nyang ada punya tulang geger), wangsanya entu *carnivora* (satwa makan daging), èn permilinya entu *Canidae*.

## Ruju'an
Kelil

**Kelil** (hurup Arab Gundul: خليل ; Arab: الخليل *al-Khalīl* atawa خَلِيل الرَّحْمَن *Khalīl al-Raḥmān*; Ibrani: חֶבְרוֹן *Ḥeḇrôn*) entu kota Palestèn nyang jaraknya 30 km (19 mil) di bekidulnya Bétulmegedis. Ni kota adanya di Pegunungan Kelil, 930 mèter (3.050 kaki) di atasnya muka laot. Ni kota – kota paling gedé di Bantaran Kulon, ama kota paling gedé nomer dua di wilayah Palestèn abisnya Gajah. Ada barang 215.000 orang nyang tinggal di Kelil (2016).

## Ruju'an
Kelimaan

**Kelimaan** (hurup Arab Gundul: کليماءن; Indonésia: *formalitas*) entu tata cara atawa sepèdèngan abet atawa omongan nyang udah dimantepin, nyang secara engehannya mèmper ama upacara biar kata biasanya mah cuman reécé doang. Kelimaan bisa aja seinggan salaman pas baru kenalan di budaya Kulon ampé-ampé tata cara nyang bener-bener kudu poma dijalaninnya kaya' soja, salaman, tabé-tabéan, ama tukeran kartu nama nyang biasanya nandain adanya kenalan dua pengusaha di Jepang. Kalu di kalangan hukum ama kenegaraan, kelimaan juga' nglingkup hal-hal kaya' nyabanya hop negara dengen iringan tembang kebangsaan.

## Ruju'an
Kelir pipi

**Kelir pipi** (hurup Arab Gundul: کلير فيفى) atawa **mèra pipi** (hurup Arab Gundul: ميرا فيفى) ièlah semacem alat dandanan nyang ditèmpèlin di pipi, biasanya mèra atawa mèra jambu. Kelir pipi ampir mesti dipaké ama wadon èn kaga' sering dipaké ama lanang kecuali kalu lagi nglakon.

Kelir pipi sanonya dipaké ama orang Mesir tahon 3.000 SM. Tahon 1800-an, maké alat dandanan bikin orang mikir tu wadon bukan orang baè', jadi orang itu jaman pada ngèmpos dia punya pipi biar mèra.

## Ruju'an
Kelir (implengan)

**Kelir** (hurup Arab Gundul: کلير) atawa **layar** (hurup Arab Gundul: لاير) entu gelaran nyang di sono diimplengin dah itu mesin impleng bakal nyetèl pèlem. Kadang, kelir bisa' paké tèmbok, kadang kaèn, kadang malahan kertas karton. Téater biasanya pada gableg dah nyang namanya kelir. Ada juga' kelir bopongan nyang bisa digèrot ke mana-mana kalo belon ada kelir bawaannya di itu gedong. Kelir biasanya kalo' ngga' puti ya abu-abu biar tu pèlem danta kepampang di kelirnya. Wayah gini punya kelir mah dikejanya deri kertas PVC nyang digabreg-gabregin biar kiatannya jadi atu.

## Ruju'an
Kelosan (lèstrik)

**Kelosan** **lèstrik** (hurup Arab Gundul: ) ièlah selenètan lèstrik (*aliran listrik*) nyang adanya di saben libetan kawat. Atu kaca nyang dipasang di kelosan melèngsongin cahaya sepèdèng ama nyebabin bintik cahaya nyang udah disetèrekin gerak di atas skala di atu apstan deri peranti. Umanan pengiatannya entu atu jarum pengunjuk nyang panjang cuman ombolannya nol. Mugané, pemelèngsongan kelosan entu ukuran bakal selenètan (*aliran*) nyang dibawa ama tu kelosan.

## Ruju'an
Kembang kelapa

**Kembang kelapa** (hurup Arab Gundul: کمبڠ کلاف) atawa **manggar** (hurup Arab Gundul: مڠݢر) entu hias-hiasan deri Betawi. Ni – biasanya dipaké bakal atu keriaan. Ni hias-hiasan dijadiin Budèl Budaya Bukanbenda ama Kementerian Pendidikan dan Kebudayaan semprakan tahon 2017. Lajimnya, kembang kelapa bekèn di DKI Jakarta, èn di pinggirannya kaya' Bogor, Dèpok, Tanggerang, èn Bekasi.

## Ruju'an
Kembang kuburan

**Kembang kuburan** (basa Latin: *Cananga odorata*; urup Arab Gundul: کمبڠ قبرن) atawa **Kenanga** (urup Arab Gundul: کناڠ) entu nama bakal atu kembang èn pu'unan. Ada 2 barung utama kembang kuburan nyang dikembangbiakin. Kembang kuburan enni asli deri Indonésia èn ylang-ylang entu deri Pilipénen. Kembang kuburan juga biasa ditanem-tanem di daèrah Polinési, Mèlanési, èn Mikronési. Di Betawi sendiri enni kembang kuburan kaga' pating dipaké bakal jiaroh kubur doang, tapi juga dipaké bakal kawinan juga.

## Ruju'an
Kemboja

**Kemboja** (hurup Arab Gundul: کمبوجا) atawa nama resminya **Kerajaan Kemboja** (hurup Arab Gundul: کراجأن کمبوجا; Kemboja*:* ព្រះរាជាណាចក្រកម្ពុជា *Preăh Réachéanachâk Kâmpŭchéa*) entu negara nyang letaknya di Asia Kidul-wètan. Ni negara pernahnya di Asia Kidul-wètan Daratan (Ujung Indocina). Ni negara watesan ama Telok Siam di belah kidul-kulon, Laos – di lor-wètan, Muang-Tay di belah lor-kulon, ama Piètnam di blètan ama kidul-wètannya. Dia punya ibu negeri entu Penom Pèn.

Jenggar wilayahnya – 181.035 km2. Di tahon 2010, penjogrognya jumblahnya 14.952.665 orang, bahnanya ni negara penduduknya paling banyak ke-65 di dunia dengen kerangsekannya segedé 81,8 orang/km2.

## Ruju'an
Kemis

**Kemis** (hurup Arab Gundul: خميس) entu atu nama ari dalem seminggu, nya'entu nyang dicempèt ari Rebo ama Juma'at. Ni ari punya nama dasarannya deri basa Arab, الْخَمِيس (*al-ḵamīs*), nyang ngoyod deri kata خَمْسَة (*ḵamsa*) nyang artinya "lima".

ISO 8601 punya kata, ari Kemis dirèken jadi ari keempat dalem seminggu. Sementara kalu berapa negara punya kata, wabilhusus di Indonésia, èn dalem terdisi Ibrahimiah, ari Kemis dikata ari kelima dalem seminggu.

## Ruju'an
Kenalpot

**Kenalpot** (hurup Arab Gundul: کنلفوت) entu peranti bakal ngurangin penyembutrakan suara nyang disemburin ama kenalpot mesin penambusan jeroan — wabilhusus peranti penglempem berisikan nyang jadi bagèan deri sistim pembuangan mubil.

## Ruju'an
Kelènci

**Kelènci** atawa **kelinci** (hurup Arab Gundul: کلينچى) entu héwan nété' deri beraya *Leporidae* nyang banyak kepapag di banyak belaan bumi. Kelènci beranak bakal manyakin diri. Baheulanya, enni héwan – héwan atar nyang idup di Aprika èn Èropa. Perkembangannya, taon 1912, kelènci digolongin dalem wangsa *Lagomorpha*. Enni wangsa dibèdain jadi 2 beraya, nya'entu *Ochtonidae* èn *Leporidae*. 

## Ruju'an